b'\n_START_ARTICLE_\nMonoplakofori\n_START_SECTION_\nOpis\n_START_PARAGRAPH_\nNajopaznej\xc5\xa1a zna\xc4\x8dilnost je nestrukturirana, simetri\xc4\x8dna lupina ovalne oblike, dvignjena v bolj ali manj izrazit sto\xc5\xbeec s konico, ki moli naprej, proti ustnemu delu. Spominja na hi\xc5\xa1ice pol\xc5\xbeev prilepkov, zaradi \xc4\x8desar so jih nekateri taksonomi v\xc4\x8dasih uvr\xc5\xa1\xc4\x8dali med pol\xc5\xbee. Predstavniki razli\xc4\x8dnih vrst imajo hi\xc5\xa1ice dol\xc5\xbeine od 3\xc2\xa0mm do najve\xc4\x8d 3\xc2\xa0cm. Njihova najve\xc4\x8dja posebnost pa je notranja telesna zgradba, kjer se strukture serijsko ponavljajo. Tako imajo tri do \xc5\xa1est parov \xc5\xa1krg v bo\xc4\x8dnih pla\xc5\xa1\xc4\x8devih brazdah, \xc5\xa1est parov izlo\xc4\x8dal (nefridijev) in \xc5\xa1tiri do osem parov mi\xc5\xa1ic za vpotegovanje noge. Tudi srce ima dva para preddvorov, ki vodita v parni prekat, ta pa se skozi dolgo aorto odpira proti glavi._NEWLINE_Glava je slabo razvita, na njej so samo usta s strga\xc4\x8do, ki jih obdajajo mesnati tentakli. Odpirajo se v sto\xc5\xbe\xc4\x8dast \xc5\xbeelodec, v katerem iz prebavnega me\xc5\xa1i\xc4\x8dka izra\xc5\xa1\xc4\x8da kristalini\xc4\x8den stilet s prebavnimi encimi (podobno kot pri \xc5\xa1koljkah). \xc4\x8crevo je mo\xc4\x8dno zavito, kar je zna\xc4\x8dilnost rastlinojedov in detritivorov. Sode\xc4\x8d po ostankih, ki so jih na\xc5\xa1li v njem, se prehranjujejo z diatomejami, luknji\xc4\x8darkami, spu\xc5\xbevami ipd._NEWLINE_Spola sta lo\xc4\x8dena in tudi gonade so v dveh parih, odpirajo se v para nefridijev na sredi telesa. O razmno\xc5\xbeevanju in razvoju ne vemo skoraj ni\xc4\x8desar, glede na telesno zgradbo pa je oploditev gotovo zunanja.\n_START_SECTION_\nEvolucija in sistematika\n_START_PARAGRAPH_\nNa prvi pogled so monoplakofori podobni teoreti\xc4\x8dni izvorni obliki mehku\xc5\xbecev, zato so jih nekateri avtorji razglasili za \xc5\xbeive fosile in predni\xc5\xa1ko skupino ostalih mehku\xc5\xbecev, vmesni \xc4\x8dlen med kolobarniki in ostalimi mehku\xc5\xbeci. Ta interpretacija je verjetno napa\xc4\x8dna, saj \xc5\xbee njihov globokomorski habitat in anatomske posebnosti nakazujejo, da gre za mo\xc4\x8dno specializirane organizme, ki pa jih zaenkrat \xc5\xa1e ne znamo zanesljivo uvrstiti v filogenetsko drevo mehku\xc5\xbecev._NEWLINE_Fosilne ostanke so na\xc5\xa1li v plasteh sedimentov, kakr\xc5\xa1ne nastajajo v plitvih morjih, zato sklepajo, da je bil njihov habitat tak\xc5\xa1en. Kasneje v geolo\xc5\xa1ki zgodovini pa je o\xc4\x8ditno pri\xc5\xa1lo do umikanja pred uspe\xc5\xa1nej\xc5\xa1imi \xc5\xbeivljenjskimi oblikami v globlje plasti morja. Ve\xc4\x8dina \xc5\xbeivih primerkov je bila nabrana ve\xc4\x8d sto metrov do ve\xc4\x8d kilometrov globoko na kontinentalnih policah, kontinentalnih pobo\xc4\x8djih, abisalnih ravninah in oceanskih jarkih.'